আভিধানিক অর্থে ‘জোট’ শব্দটির অনেক মানের একটি হল— সমাবেশ। অর্থাৎ, বৈচিত্রের মিলন। আভিধানিক অর্থে ‘বোঝাপড়া’ শব্দটির একমাত্র মানে— আপস। সাধারণ বাংলায় ‘সমাবেশ’ শব্দটি ‘আপস’ শব্দটির চেয়ে বেশি সম্মানের। বেশি বাস্তবোচিত। সম্ভবত সিপিএম তার আত্মসম্মানটি হারিয়েছে। সেই জন্যই বিধানসভা নির্বাচনের এক মাসেরও কম সময় বাকি থাকতে মেজাজ হারাচ্ছেন বামফ্রন্ট চেয়ারম্যান। কংগ্রেসের সঙ্গে ‘জোট’ না ‘বোঝাপড়া’, তা নিয়ে দল এবং ফ্রন্টের ভিতর এখনও চর্চা চলছে। চর্চা চলবে নিরন্তর। আর সময় দেখা দিয়ে চলে যাবে। চুপিচুপি যা বলে যাবে তা পালনের আর সময় থাকবে না।
বিমান বসু বলেছেন, কংগ্রেসের সঙ্গে জোট নয়, নির্বাচনী বোঝাপড়া হবে। আভিধানিক অর্থ না-ভেবেও বিষয়টি নিয়ে বিস্তর প্রশ্ন তোলা যায়। বাংলায় একটি চমৎকার প্রবাদ আছে— মাছ ধরব কিন্তু জলে নামব না। এমন ঘটনা কল্পনায় হয়তো হয়, বাস্তবে হয় না। বাস্তবে পায়ে জল লাগানো সব সময় খুব আনন্দের নয়। বোঝাই যায়, বিমান বসুদের পক্ষে সরাসরি কংগ্রেসের সঙ্গে জোট করতে আদর্শে বাধে। দীর্ঘ চৌত্রিশ বছরের রাজত্বকালে বামফ্রন্ট সরকারের কাজকর্ম সব সময় খুব আদর্শের ধার ধেরেছে বলে দাবিও করা যায় না ! রাজনীতিকেরা জানেন, রাজনীতিতে প্রাসঙ্গিক থাকতে হলে কখনও কখনও আপস করতে হয়। বৃহত্তর আদর্শের প্রয়োজনেই করতে হয়। ফলে তখন আদর্শের প্রচলিত পথ ছেড়ে দু’পা পিছতে হয়, জলে নামতে হয়। তাতে মাছও ওঠে আবার স্রোতের বিরুদ্ধে সাঁতারের অভ্যাসও হয়। ‘জোট’ এবং ‘বোঝাপড়া’র মধ্যে বিমান বসু তফাত করার চেষ্টা করলেও তা স্পষ্ট নয়। তিনি যা বলেছেন, তা জোটের শর্তও হতে পারে। অতীতে এমন শর্তসাপেক্ষে জোট হওয়ার ইতিহাস আছে। পতাকাহীন বহুদলীয় মিছিল এদেশের রাজনীতি আগেও দেখেছে। সম্ভবত বিমান বসু নিজেও তা জানেন। তিনি শব্দ নিয়ে খেলছেন। বোঝা যাচ্ছে না, নির্বাচন যখন ঘাড়ের কাছে নিঃশ্বাস ফেলছে, তখন এই শব্দ নিয়ে খেলার তাৎপর্য কী ! তিনি যখন কোনও কথা বলেন, তখন নিচুতলার কর্মীরা তা আপ্তবাক্য হিসেবে মেনে চলেন। ‘জোট’ এবং ‘বোঝাপড়া’র মধ্যে তফাত বুঝে রাজনৈতিক কর্মসূচি চালানো তাঁদের পক্ষে সম্ভব হবে তো ! বোঝাপড়া শব্দটির আভিধানিক অর্থটি ধরে নিয়ে তাঁরা আপসের রাস্তায় হাঁটবেন না তো ! একই প্রশ্ন ওঠে কংগ্রেসের প্রতিও। জোট কিংবা বোঝাপড়া হবে অথচ নিজেদের অহং, নিজেদের দাবি থেকে এক চুলও সরা চলবে না ! এমন তো হতে পারে না !
এক সময় বলা হতো, রাজ্যে বিকল্প নেই বলে বামফ্রন্ট বছরের পর বছর ক্ষমতায় রয়েছে। কথাটি এখনও সত্য। ‘পরিবর্তন’ পরবর্তী জমানায় সত্যি সত্যিই তৃণমূলকে লড়াই দেওয়ার মতো কোনও বিকল্প শক্তি রাজ্যে গড়ে ওঠেনি। বামেদের কোমর ভেঙে গিয়েছে। কংগ্রেস সাইনবোর্ডে পরিণত হয়েছে। নিজেদের অস্তিত্ব রক্ষার স্বার্থেই তাদের শক্তিবৃদ্ধি প্রয়োজন। সমস্ত পাটকাঠি একত্র না করলে তা বোধহয় সম্ভব হবে না। নেতারা সেসব বুঝেও শব্দ নিয়ে খেললে তাকে দ্বিচারিতা বলেই মনে হয় !